雨夜與模論中原旦起模與徐惇濟游清凉觀形勢嘉其有志因以勉之
作者：葉夢得
朝代：宋

paragraphs: 千年石頭城，突兀真虎踞。
蒼茫劫火餘，尚復留故處。
大江轉洪濤，騰踏不可御。
空城寂寞潮，日暮獨東去。
登臨欲弔古，俯視極千慮。
吾兒勇過我，蓐食穿沮洳。
謂言撫中原，未暇論割據。
功名亦何人，我老聊自恕。
他年報國心，或可借前箸。
無爲笑頹然，已飽安用飫。